Ministru kabineta noteikumu projekta

**"Grozījumi Ministru kabineta 2009. gada 20. janvāra noteikumos Nr. 60 "Noteikumi par obligātajām prasībām ārstniecības iestādēm un to struktūrvienībām"" un**

**"Grozījumi Ministru kabineta 2005.gada 8.marta noteikumos Nr.170 "Noteikumi par ārstniecības iestāžu reģistru""**

sākotnējās ietekmes novērtējuma ziņojums (anotācija)

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir novērst esošās nepilnības medicīniskā atbalsta sniegšanas jomā Nacionālo bruņoto spēku (turpmāk arī – NBS) regulāro spēku un Zemessardzes vienību ārstniecības iestādēs un nodrošināt, ka šīs ārstniecības iestādes vienību uzdevumu izpildes laikā medicīnisko atbalstu sniedz saskaņā ar Ārstniecības likuma normām, tai pat laikā ņemot vērā NBS specifiskās prasības.  Papildus tam projekts (ārstniecības iestāžu statusa noteikšana) nodrošinās NBS nodarbinātajām ārstniecības personām iespēju sniegt profesionālās darbības pārskatus resertifikācijas vajadzībām. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ārstniecības likuma 9. panta pirmā daļa, 55. pants. Aizsardzības ministrijas iniciatīva veikt grozījumus attiecīgajos noteikumos, lai sakārtotu medicīniskā atbalsta sniegšanas sistēmu NBS regulāro spēku un Zemessardzes vienību ārstniecības iestādēs. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Spēkā esošie noteikumi nosaka obligātās prasības civilajām ārstniecības iestādēm un to struktūrvienībām. Ņemot vērā NBS uzdevumus un to izpildes specifiku, ir nepieciešams precizēt medicīniskā atbalsta sniegšanai izvirzāmās prasības NBS regulāro spēku un Zemessardzes vienību ārstniecības iestādēm.  NBS darbības specifika nosaka prasību NBS regulāro spēku un Zemessardzes vienību ārstniecības iestādēm nodrošināt medicīnisko atbalstu aktīvā dienesta karavīriem un zemessargiem diennakts režīmā vienību uzdevumu izpildes laikā, krīzes situācijās vai starptautisko operāciju rajonos.  Ņemot vērā vienību mobilitāti, medicīnisko atbalstu iespējams sniegt pārvietojamos medicīniskās palīdzības punktos, kas var būt izvietoti teltīs, nojumēs, konteineros, transportlīdzekļos vai citās telpās, kas aprīkoti ar medicīniskām ierīcēm.  Saskaņā ar NBS uzdevumu specifiku karavīriem uzdevumu veikšanas vietā nodrošina primāro veselības aprūpi, neatliekamo medicīnisko palīdzību, kā arī dzīvību glābjošo ķirurģisko ārstēšanu (situācijās, kad nav iespējama tūlītēja civilā medicīniskā atbalsta sistēma). Tāpat Pacientu tiesību likuma 5.panta ceturtā daļa paredz pacienta tiesības uz savlaicīgu ārstniecību, ko NBS specifikas dēļ ne vienmēr iespējams nodrošināt ar civilo ārstniecības iestāžu resursiem un iespējām (ierobežota piekļuve, apgrūtināta pacienta nogādāšana civilajā ārstniecības iestādē).  Būtiski, ka armijas miera laika medicīniskā atbalsta struktūrai ir jātuvinās un jāatbilst kara/krīzes laika struktūrai, lai nepieciešamības gadījumā to būtu iespējams izvērst un nodrošināt medicīnisko atbalstu pēc iespējas plašāk, turklāt ņemot vērā civilo resursu ierobežotās iespējas.  Atbilstoši NATO standartizācijas vienošanās STANAG 2228 (STANAG 2228 MED – Sabiedroto apvienotā medicīniskā atbalsta doktrīna – AJP–4.10) nosacījumiem pamatprasība ir nodrošināt bruņoto spēku vienību personāla veselības aprūpi tā uzdevumu izpildes laikā NBS vienības medicīniskās palīdzības punktā, kas ir ārstniecības iestādes struktūrvienība.  Ņemot vērā iepriekš minēto ir sagatavoti šādi normatīvo aktu grozījumi:   1. Ir papildināt Ministru kabineta 2009. gada 20. janvāra noteikumu Nr. 60 "**Noteikumi par obligātajām prasībām ārstniecības iestādēm un to struktūrvienībām**" (turpmāk – MK 60)ar jaunu nodaļu, kurā noteiktas NBS regulāro spēku un Zemessardzes vienību ārstniecības iestādes pamatprasības un galvenie struktūrvienību principi tiktāl, cik tas saistīts ar ārstniecības personu iesaisti.   Projekts attiecas uz NBS regulāro spēku un Zemessardzes vienību ārstniecības iestādēm (turpmāk - medicīniskās apakšvienības).  Saskaņā ar Nacionālo bruņoto spēku likuma 14.panta otrās daļas 2. punktu NBS komandieris nodrošina NBS nepārtrauktu vadību, uzdevumu plānošanu un to izpildes kontroli, tātad apstiprina arī NBS medicīniskās apakšvienības izveidošanas, izvietošanas un aprīkošanas kārtību.  Projekts paredz, ka katrā NBS regulāro spēku un Zemessardzes brigādē vai bataljonā tiek veidota (reģistrēta) atsevišķa ārstniecības iestāde – medicīniskā apakšvienība, kas sastāv no medicīniskās apakšvienības vadības, mobilajiem kabinetiem un medicīniskās palīdzības punktiem. Medicīniskās apakšvienības vadība ir atbilstoši aprīkota vienība, kas nodrošina nepieciešamā materiāli tehniskā aprīkojuma plānošanu, uzskaiti un sadali, t.sk. arī medicīniskās ierīces un zāles. Savukārt mobilie kabineti un medicīniskās palīdzības punkti ir atbilstoši sniedzamajam pakalpojumam aprīkota un ārstniecisko manipulāciju veikšanai piemērota telpa, kas var būt izvietota nojumē, teltī, konteinerā, transportlīdzeklī vai to sistēmā. Medicīniskās palīdzības punkts sniedz medicīnisko atbalstu apjomā, ko nosaka medicīniskās apakšvienības vadība un kas atbilst attiecīgā punktā nodarbinātās ārstniecības personas kvalifikācijai.  Projektā tiek paredzēts, ka primāro veselības aprūpi, neatliekamo medicīnisko palīdzību nodrošina *Role 1* līmeņa medicīniskās palīdzības punkts, bet dzīvību glābjošo ķirurģisko ārstēšanu – *Role 2* līmeņa medicīniskās palīdzības punkts (*Role 1* un *Role 2* termini tiek lietoti atbilstoši NATO noteiktajam medicīniskā atbalsta sniegšanas līmenim un dalījumam). Palīdzību var nodrošināt arī mobilajos kabinetos, kas atbilst spēkā esošo noteikumu 3.12.apakšnodaļas nosacījumiem.  Projektā ir ietverts aprīkojuma un medicīnisko ierīču minimums, kam ir jābūt attiecīgās vienības rīcībā, lai veiktu paredzētos uzdevumus.  Projekts neparedz izņēmumus no citiem spēkā esošajiem normatīvajiem aktiem attiecībā uz ārstniecības personu darbību, dokumentācijas un zāļu apriti, medicīnisko ierīču ekspluatāciju un ārstniecību.   1. Papildināta Ministru kabineta 2005. gada 8. marta noteikumu Nr. 170 "**Noteikumi par ārstniecības iestāžu reģistru**" (turpmāk MK 170) 1. pielikuma II. sadaļa, nosakot, kādi dokumenti un informācija NBS jāiesniedz Veselības inspekcijā, lai reģistrētu NBS regulāro spēku vai Zemessardzes vienības medicīnisko apakšvienību. Šobrīd MK 170 paredz reģistrēt ārstniecības iestādes, kas ir komercsabiedrības vai saimnieciskās darbības veicējas. NBS regulāro spēku un Zemessardzes vienības neatbilst šiem kritērijiem, kā arī tām nav Komercreģistra vai Valsts ieņēmumu dienesta piešķirta reģistrācijas koda numura, kā to paredz MK 170 1. pielikuma I. sadaļas 2. punkts. Tāpat sava statusa dēļ šīs medicīniskās apakšvienības nevar sniegt informāciju, kas prasīta MK 170 5.2., 5.3., 5.4. apakšpunktā. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Nacionālie bruņotie spēki un Veselības ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | NBS nodarbinātās ārstniecības personas |
| 2. | Tiesiskā regulējuma ietekme uz tautsaimniecību un administratīvo slogu | Nav |
| 3. | Administratīvo izmaksu monetārs novērtējums | Grozījumi neparedz papildu izdevumus. |
| 4. | Atbilstības izmaksu monetārs novērtējums | Nav |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts šo jomu neskar |
| 2. | Sabiedrības līdzdalība projekta izstrādē | Projekts šo jomu neskar |
| 3. | Sabiedrības līdzdalības rezultāti | Projekts šo jomu neskar |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Nacionālie bruņotie spēki, Veselības inspekcija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

Aizsardzības ministrs Raimonds Bergmanis

Volkovska-Cielava, 67335025

Iveta.Volkovska-Cielava@mod.gov.lv